<classify> MSIMAMIZI wa Uchaguzi Jimbo la Korogwe Vijijini, Kwame Andrew Daftari amesema wagombea ambao wanahisi wameonewa baada ya kutangazwa Mnzava Timotheo Mnzava wa Chama Cha Mapinduzi CCM kuwa mgombea pekee kuwa wanayo nafasi ya kufuata ngazi za kisheria kuwasilisha malalamiko yao.Wagombea wa vyama saba kati ya vinane walishindwa kurejesha fomu kwa wakati na kumfanya mgombea wa CCM kupita bila kupingwa. Kwa mujibu wa msimamizi huyo wa uchaguzi ambaye pia ni Mkurugenzi Mtendaji wa Halmashauri ya Wilaya ya Korogwe, vyama vilivyoshiriki mchakato huo wa ubunge ni CCM, Chama cha Demokrasia na Maendeleo Chadema, ADA TADEA, DP, SAU, CUF, AAFP na DP. Aliwataja wagombea kuwa ni Abdulazizi Abdallah Mahamoud AAFP, Josephine Mpalahingwe DP, Mnzava CCM, Amina Saguti Chadema Shabani Karata ACT, Nurdin Mshangama CUF, Catherine Mpalahingwe SAU na Juma Gao ADA-TADEA.Kimsingi mpaka inafika saa 10 mgombea aliyekuwa amerejesha fomu ni mmoja tu naye ni Timotheo Mnzava Paul wa CCM wengine walichelewa, hivyo Mnzava tumemtangaza kuwa mgombea pekee, alisema Daftari huku akisisitiza kuwa mwisho wa kurejesha fomu ilikuwa ni saa 10 kamili jioni ya Agosti 20, mwaka huu.Kwa mujibu wa ratiba ya awali ya uchaguzi Jimbo la Korogwe Vijijini, wagombea walianza kuchukua fomu za uteuzi Agosti 13, mwisho wa kurejesha ikitangazwa kuwa Agosti 20, kampeni zilipangwa kuanza Agosti 21, huku uchaguzi wenyewe ulipangwa kufanyika Septemba 16, mwaka huu. Uchaguzi huo unafanyika baada ya kifo cha aliyekuwa Mbunge wa Jimbo la Korogwe Vijijini, Stephen Ngonyani maarufu Profesa Maji Marefu aliyefariki dunia katika Hospitali ya Taifa ya Muhimbili Julai 2, mwaka huu na kuzikwa kijijni kwake Kwandolwa nje kidogo ya mji wa Korogwe.  <topic>: KITAIFA 